Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: rendjét, vagy akadályozná feladat- és hatáskörének illetéktelen befolyástól mentes gyakorlását, szolgálati titokká minősíthető. (A minősítés formai és tartalmi kritériumait az államtitokról és a szolgálati titokról szóló 1995. évi LXV. törvény
Paragraph Index: 1147

3. A belső használatra készült, illetve a döntés-előkészítéssel összefüggő adatok nyilvánosság előli elzárhatóságáról — mint a közérdekűség kivételi kategóriájáról — az adatvédelmi törvény rendelkezik. A törvény ugyanakkor nem határozza meg az ilyen adatok körét, kritériumait; ezért a hatályos szabályozás módot ad arra, hogy a nyilvánosság elől elzárt adatok körét az adatkezelők indokolatlanul kiterjesszék. Elfogadhatónak tartom az Ön által felvetett szempontokat, melyek szerint a kutatási program elfogadott zárójelentéssel történő befejezéséig belső használatra készültnek tekinthetők a programmal közvetlen összefüggésben kezelt olyan adatok, amelyek nyilvánosság előli elvonásának jogszerűségét az intézmény vezetője — az intézmény állami feladataihoz kapcsolódóan, megalapozott indokok alapján — igazolni tudja. Döntés-előkészítő adatok feltehetően jóval kisebb számban találhatók a Szolgálat kezelésében, mivel munkájuk kutató jellegű, melynek során jellemzően nem közigazgatási értelemben vett döntéseket hoznak. A valóban döntést előkészítő adatok nyilvánossága jogszerűen korlátozható, ennek indokoltsága elsősorban a döntés meghozataláig igazolható. Figyelembe kell azonban venni, hogy a főszabály mindkét esetben a nyilvánosság, az adatok visszatartása csak kivételként értelmezhető, s a visszatartás indokoltságát mind a bíróság, mind az adatvédelmi biztos vitathatja. Ezen túlmenően, a betekintés a törvényben meghatározott harmincéves időtartamon belül is engedélyezhető. E harmincéves időtartamot egyébként önmagában is indokolatlanul hosszúnak tartom, tekintettel arra, hogy a szigorúbb védelmet biztosító szolgálati titok maximális érvényességi ideje is legfeljebb húsz év lehet.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes